รายงานของคณะกรรมการตรวจสอบ

คณะกรรมการตรวจสอบของ บริษัท เอสไอเอส ดิสทริบิวชั่น (ประเทศไทย) จำกัด (มหาชน) มี
จำนวน 3 ท่าน ประกอบด้วย นายสมชาย ศิริวิชยกุล ประธานคณะกรรมการตรวจสอบ, นายสุวิทย์
จินดาสงวน และ ดร.โรจนศักดิ์ โฉมวิไลลักษณ์
ซึ่งกรรมการตรวจสอบทุกท่านมีคุณสมบัติครบตามประกาศของตลาดหลักทรัพย์แห่งประเทศไทย
และเป็นกรรมการอิสระที่ไม่ได้เป็นผู้บริหาร และไม่ได้ถือหุ้นของบริษัทฯ
โดยได้รับการแต่งตั้งมาจากที่ประชุมคณะกรรมการบริษัท เมื่อวันที่ 4 กุมภาพันธ์ 2547

คณะกรรมการตรวจสอบได้ปฏิบัติหน้าที่อย่างเป็นอิสระตามกฎบัตรของคณะกรรมการตรวจสอบที่สอดคล้องกับข้อกำหนดของตลาดหลักทรัพย์
รวมถึงหน้าที่อื่นที่ได้รับมอบหมายจากคณะกรรมการบริษัทฯ โดยในปี 2550 ได้มีการประชุมรวม 11
ครั้ง โดยมีผู้สอบบัญชีเข้าร่วมประชุมด้วย 4 ครั้ง และเข้าร่วมประชุมกรรมการบริษัทอีก 4 ครั้ง
เพื่อสอบทานงานตรวจสอบภายใน, สอบทานการควบคุมภายใน,
สอบทานงบการเงินรายไตรมาสและสิ้นปี, สอบทานการบริหารความเสี่ยง
รวมถึงการกำกับดูแลกิจการที่ดี ซึ่งสรุปได้ดังนี้

1.  สอบทานงานตรวจสอบภายใน ในเรื่องแผนงานตรวจสอบภายใน, ระบบการควบคุมภายใน,
    การบริหารความเสี่ยง โดยสอบทานรายงานผลการตรวจสอบ
    ที่ผู้ตรวจสอบภายในได้รายงานตรงต่อคณะกรรมการตรวจสอบโดยมีความเป็นอิสระจากฝ่ายบริหาร
    ซึ่งคณะกรรมการตรวจสอบมีความเห็นว่า
    แผนงานตรวจสอบมีขอบเขตที่ครอบคลุมประเด็นที่มีนัยสำคัญ
    และบริษัทฯมีระบบควบคุมภายในที่เพียงพอ พร้อมทั้งได้ให้ข้อเสนอแนะ, แนวทางแก้ไข
    และให้มีการติดตามการแก้ไขตามรายงานผลการตรวจสอบ

2.  สอบทานงบการเงินระหว่างกาลรายไตรมาส และงบการเงินประจำปี 2550
    ซึ่งเชิญผู้สอบบัญชีเข้าร่วมประชุมทุกครั้งที่มีการพิจารณางบการเงิน เพื่อให้ชี้แจง
    และตอบข้อซักถามในเรื่องความถูกต้อง ครบถ้วน
    ความเพียงพอในการเปิดเผยข้อมูลของงบการเงิน และเพื่อให้มั่นใจได้ว่า
    รายงานทางการเงินนั้น ได้จัดทำขึ้นอย่างถูกต้องตามที่ควร
    และเป็นไปตามมาตรฐานการบัญชีที่รับรองทั่วไปโดยมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

3.  สอบทานแผนการสอบบัญชี และคัดเลือก เพื่อเสนอแต่งตั้งผู้สอบบัญชีของบริษัท คณะ
    กรรมการตรวจสอบได้พิจารณาถึงความรู้ ความชำนาญ ความสามารถ และความเป็นอิสระแล้ว
    เห็นควรเสนอที่ประชุมคณะกรรมการบริษัท ให้แต่งตั้ง บริษัท เคพีเอ็มจี ภูมิไชย สอบบัญชี
    จำกัด ให้เป็นผู้สอบบัญชีของบริษัทประจำปี 2551
    และนำเสนอต่อที่ประชุมสามัญผู้ถือหุ้นเพื่ออนุมัติต่อไป

4.  สอบทานการกำกับดูแลกิจการที่ดี เพื่อให้มีการเปิดเผยข้อมูลอย่างโปร่งใส เพียงพอ
    และเป็นไปตามประกาศของตลาดหลักทรัพย์แห่งประเทศไทย
    และคณะกรรมการกำกับหลักทรัพย์และตลาดหลักทรัพย์
    รวมถึงสอบทานรายการระหว่างกันเพื่อให้มีความเหมาะสมและเป็นไปตามเงื่อนไขปกติทางธุรกิจ

5.  การประเมินตนเองของคณะกรรมการตรวจสอบ
    คณะกรรมการตรวจสอบได้มีการประเมินผลการปฏิบัติงานของตนเอง (Self Assessment)
    โดยได้เปรียบเทียบกับแนวทางการปฏิบัติที่ดี รวมถึงได้มีการเข้าอบรมเสริมความรู้ในด้านต่างๆ
    เพื่อพัฒนา และปรับปรุงการปฏิบัติงานของคณะกรรมการตรวจสอบ

ในปี 2550 เป็นปีที่มีความสำเร็จในการดำเนินงานเป็นอย่างมาก
ภายใต้การเปลี่ยนแปลงในเชิงลบของราคาน้ำมัน และอัตราแลกเปลี่ยนเงินตราต่างประเทศ
ซึ่งบริษัทฯ สามารถควบคุมในเรื่องของลูกหนี้
และสินค้าคงเหลือให้มีความเหมาะสมต่อการขายตลอดเวลา
และสามารถบริหารเงินทุนหมุนเวียนได้อย่างมีประสิทธิภาพ
รวมถึงมีสินค้าบางประเภทเป็นที่นิยมของผู้บริโภค ทำให้ผลการดำเนินงานอยู่ในเกณฑ์ที่ดี
และเป็นประโยชน์ต่อผู้มีส่วนได้เสียทุกราย
โดยในปีต่อไปคณะกรรมการตรวจสอบจะได้ติดตามรายงานต่างๆ จากฝ่ายบริหาร
ในเรื่องที่เกี่ยวข้องกับลูกหนี้ การบริหารสินค้าคงเหลือ
รวมถึงการบริหารความเสี่ยงทางด้านการเงิน ซึ่งจะมีผลต่อการดำเนินงานของบริษัทฯ

คณะกรรมการตรวจสอบ ได้ให้ความสำคัญกับเรื่องที่สอบทาน เพื่อให้มีการควบคุมภายในที่เพียงพอ
มีระบบการรายงานทางการเงิน และการบริหารที่มีความถูกต้องเชื่อถือได้
ภายใต้นโยบายการกำกับดูแลกิจการที่ดี และเพื่อให้เกิดประโยชน์สูงสุดต่อผู้มีส่วนได้เสียทุกฝ่าย

  []

(นายสมชาย ศิริวิชยกุล)

ประธานคณะกรรมการตรวจสอบ

บริษัท เอสไอเอส ดิสทริบิวชั่น (ประเทศไทย) จำกัด (มหาชน)